**Trefn gwasanaeth a myfyrdod ar gyfer**

**Apêl Timothy Richard – addysg i blant Syria**

**Wedi ei baratoi gan y Parchg Peter Thomas**

Mae gan Islwyn Ffowc Ellis ysgrif dreiddgar yn dwyn y teitl: Eiliadau Tragwyddol ac yn yr erthygl honno fe noda y daw i’n rhan ar brydiau y math o brofiadau nad oes modd eu mesur yn ôl ticiadau cloc.” Eiliadau canfod ac adnabod, eiliadau derbyn ac ymddiried.

Mi welais ond am eiliad - yn ei wedd

Nodweddion y Ceidwad

A mwynder tyner y Tad

Yn gwario stôr ei gariad.

(PMT)

**Gweddi:**

Diolch i ti Arglwydd am lygaid agored i'th ganfod di yn dy fyd ac yn dy greadigaeth - diolch i Ti y medr ein bywyd i gyd fod yn weddi, wrth i ni sylweddoli dy fod ti ym mhob dim ac ym mhopeth sydd o'n cwmpas ni. Agor ein llygaid i’th weld yn y cyffredin a’r arferol, yn ein hymwneud â'n gilydd, ynghanol ein cyfrifoldebau a'n dyletswyddau, yn ein gobeithion a'n dyheadau, mewn swyddfa a siop, ar aelwyd ac mewn cysegr - yr oll yn gysegredig, am dy fod Ti yn Arglwydd y cyfan.

“Cymer Arglwydd f’einioes i, i’w chysegru oll i Ti;

Cymer fy munudau i fod, fyth yn llifo er dy glod.

Cymer Di fy llais yn lân, am fy Mrenin boed fy nghân;

Cymer fy ngwefusau i, llanw hwy a’th eiriau Di.” (JMJ)

Amen.

**Rhagarweiniad:**

Ar y 17eg Ebrill 2019 cynhaliwyd cyfarfod i goffau canrif marw'r cenhadwr Dr Timothy Richard. Fel rhan o drefniant y diwrnod coffa aethpwyd ati i ddadorchuddio cofeb newydd iddo ar sgwâr pentref Ffaldybrenin.

Mae’r arysgrif yn nodi ei enw Tsieineaidd: “Li T’i-mo-tai” ynghyd a’r tri gair: “Cenhadwr - Arloeswr - Addysgwr” mewn ymgais i gyfleu rhychwant ei gyfraniad sylweddol a’i ymroddiad unplyg fel cennad Crist.

Yn sgil y digwydd lansiwyd apêl gan Undeb Bedyddwyr Cymru a BMS i hybu addysg ymhlith ffoaduriaid Syria yng ngwlad Lebanon. O gofio’i awch dros addysgu mi fyddai’r cenhadwr yn sicr wedi rhoi sêl ei fendith ar y trefniant hwnnw. Ond bu lledaeniad yr haint Coranfirws a’r cyfangiadau a ddaeth yn ei sgil yn fodd i lesteirio’r cyfle i gyfrannu ac i gefnogi’r apêl ac rwy’n mawr obeithio y bydd y Sul hwn ar gychwyn tymor y Grawys yn gyfle inni wneud.

**EMYN: 841:**

Agor di ein llygaid Arglwydd

i weld angen mawr y byd,

gweld y gofyn sy’n ein hymyl,

gweld y dioddef draw o hyd.

Maddau inni bob dallineb

Sydd yn rhwystro grym dy ras,

A’r anghofrwydd sy’n ein llethu

Wrth fwynhau ein bywyd bras.

Agor di ein meddwl, Arglwydd,

Er mwyn dirnad beth sy’n bod

Gweld beth sy’n achosi cyni

A gofidiau sydd i ddod;

Dysg i’n dderbyn cyfrifoldeb

Am ein rhan os ym ar fai

Maddau inni os anghofiwn

Gyflwr yr anghenus rai.

Agor di ein calon, Arglwydd

A gwna ni yn gyson-hael

O perffeithia ein trefniadau

Fel y llwyddont yn ddi-ffael;

Rhown yn awr ein diolch iti

Am y rhoddion ddaw o hyd;

Dan dy fendith daw haelioni

A llawenydd i’r holl fyd.

(W.Rh.Nicholas.)

Yn 1865, prin fyddai neb wedi darogan y byddai’r gŵr ifanc o Ffaldybrenin a oedd yn astudio diwinyddiaeth yng Ngholeg y Bedyddwyr, Hwlffordd y flwyddyn honno yn un a ddeuai ymhen blynyddoedd, a dyfynnu'r hanesydd Dr Kenneth Lataurette: “y cenhadwr mwyaf a ddanfonwyd i Tsiena gan unrhyw gangen o’r eglwys Gristnogol.”

Ond beth a ysgogodd yr ysfa ynddo i fod yn genhadwr?

Mi fyddai rhai am son am ei fagwrfa ar aelwyd grefyddol yn Tan-yr-esgair, Ffaldybrenin, yntau'r ieuengaf o naw o blant Timothy ac Eleanor Richard; am ddylanwad capel a chymuned a’i gyswllt ag unigolion a adawodd gryn argraff ar ei fywyd.

Mae’r Apostol Paul wrth ysgrifennu at weinidog ifanc o’r enw Timotheus yn nodi: “Daw i’m cof y ffydd ddiffuant a drigodd gynt yn Lois dy nain ac yn Eunice dy fam a gwn yn sicr ei bod ynot tithau hefyd. (2 Tim1:5)

Mae i’r elfennau hynny a amlygwyd ym mywyd cynnar Timothy Richard eu carreg ateb yn hanes cynifer ohonom a medrwn fynegi’n dyled i’r rhai a’n gosododd ar ben ffordd ac a fu’n ddylanwad ar ein bywyd.

Ar achlysur ei fedydd yn 1859 holodd ei weinidog – “beth tybed a ddaw o’r bachgen hwn?” roedd yn ddatganiad proffwydol.

Y mae’n amlwg hefyd y bu Gair Duw yn gyfrwng i feithrin ei ffydd a’i argyhoeddiad ac fel yn ein hanes ni i gyd, roedd ganddo yntau ei hoff adrannau o’r Beibl.

Dywedir fod y ddegfed bennod o Efengyl Mathew wedi bod o gryn ddylanwad i gyfeirio ei yrfa a’i feddylfryd fel cenhadwr a pheri iddo fabwysiadu dulliau gwahanol i’r modelau cenhadol arferol. Iddo ef, roedd cymhelliad yr Arglwydd Iesu i ddod o hyd i’r “teilwng” (adn11) i’w ddehongli fel y rhai sy’n dwyn dylanwad ac awdurdod a bu dwyn perswâd ar y dosbarth hwnnw yn fodd i newid byd cynifer.

**Darlleniad**: Efengyl Mathew pennod 10 adnodau 1 – 16

**Emyn 268**

O rho dy fendith, Nefol Dad,

Ar holl genhedloedd byd,

I ddifa’r ofnau ymhob gwlad

Sy’n tarfu hedd o hyd.

Rhag dial gwyllt, rhag dyfais dyn

Mewn Cariad cadw ni

A dyro inni’r ffydd a lŷn

Wrth dy gyfiawnder Di.

Rho i wirionedd heol glir

Drwy ddryswch blin yr oes,

A chluded ffyrdd y môr a’r tir

Ddatguddiad gwell o’r Groes.

Rhag troi y byd yn anial gwyw.

Rhag llygru nwyd a greddf,

Rho inni’r ddawn i fentro byw

A chariad inni’n ddeddf.

Rho inni fyd heb boen na phla,

Heb ing ymrafael trist

Cynydded rhin ewyllys da

Disgyblion Iesu Grist.

Rhag gwasgar mwy dy deulu Di,

A chwalu’r byd a chas,

Cysegra ein brawdgarwch ni

Â holl ddoethineb gras.

*E.Llwyd Williams*

**Myfyrdod:**

Y mae’r 10fed bennod o Efengyl Mathew yn agor trwy ddatgan i’r Arglwydd Iesu alw deuddeg disgybl gyda’r bwriad o’u danfon allan yn genhadau newyddion da. Nodir eu henwau: Simon (oedd yn cael ei alw yn Pedr), Andreas (brawd Pedr), Iago fab Sebedeus, Ioan (brawd Iago), Philip, Bartholomeus, Tomos, a Mathew (oedd yn casglu trethi i Rufain), Iago fab Alffeus, Thadeus, Simon y Selot a Jwdas Iscariot.

Hwy yw’r rhai y mae Ef yn eu dewis, eu galw, eu neilltuo a’u danfon.

**Dewis:** Y mae Luc yn y 6ed bennod o’i Efengyl yn nodi: “Pan ddaeth hi’n ddydd, galwodd ei ddisgyblion ato a *dewisodd* o’u plith ddeuddeg, a rhoi’r enw *apostolion* iddynt.”

Yn ystod y ganrif gyntaf yr oedd nifer o sectau crefyddol yn bodoli yn y byd Rhufeinig ac yn fwy aml na heb mi fyddent yn llwyddo i ddenu o’u cwmpas ddilynwyr. Mewn Iddewiaeth mi fyddai disgwyl i’r rhai a ddymunai dderbyn gwybodaeth ddewis un o blith athrawon y gyfraith i’w hyfforddi – y disgybl yn dewis yr athro, tra bod dull Iesu’n wahanol –yr Athro sydd yma’n dewis y disgybl.

Wrth fwrw golwg dros restr enwa’r disgyblion, yr hyn sydd yn eich taro yw taw pobl gyffredin oedd trwch y rhai a ddewiswyd. Yn amlwg nid oes iddynt rinweddau arbennig o ran tras, cefndir ac addysg, yn eu plith mae pysgotwyr, amheuwr a sgeptig a dau a fyddai’n arferol wedi bod ar begynau i’w gilydd, sef casglwr trethi a gwladgarwr eithafol. Ac eto dyma’r amrywiaeth anhygoel a ddewisodd yr Arglwydd Iesu yn ddisgyblion iddo.

**Galw:** Y mae Marc yn datgelu bwriad Iesu Grist wrth alw’r disgyblion “er mwyn iddynt fod gydag ef ac er mwyn iddo eu danfon hwy allan i bregethu.” (Marc 3:14).

Ond y mae Mathew yn awyddus i ychwanegu at hynny trwy nodi taw’r deuddeg yw’r rhai y rhoddes Iesu iddynt awdurdod - “awdurdod i fwrw allan ysbrydion ac i iachau cleifion o bob afiechyd a llesgedd.”

Yn ei hanfod act o ffydd ydyw Cristnogaeth – o ymrwymiad a phenderfyniad - Ffydd mewn Gwaredwr sy’n Oleuni’r Byd ac yn Arglwydd Bywyd. Ffydd mewn Un sy’n ein cymell i ddilyn, heb wybod i ble; ffydd sy’n galw arnom i fentro a gweithredu heb wybod beth fydd y canlyniadau.

Y mae’r Apostol Paul yn ei lythyr at eglwys Philipi yn ein hannog i roi heibio'r hyn sydd o’r tu cefn i ni ac i ymestyn yn daer i’r hyn sydd eto i’w gyflawni “gan afael yn gadarn yn y bwriad hwnnw a roes fynegiant i’n gwneud - sef galwad Duw ar ein bywyd ni.”

Medr yr alwad honno gael ei mynegi mewn amrywiol ffurf: mewn sibrydiad llais, mewn ymateb i gymhelliad taer, neu anogaeth cyfaill; yn hanes rhai mi fydd yn cyniwair yn araf, tra i eraill y mae’n cynnwys fflachiadau, goleuni a drama. Weithiau gall yr alwad honno ddod yn sgil dylanwad athro neu weinidog ac y mae’r modd y byddwn yn ymateb i’r alwad honno yn datgelu dyfnder ein hymroddiad a mesur ein ffydd.

Pan ystyriwn y galwadau hynny a nodir yn y Beibl, fe sylweddolwn, tra bod nifer ohonynt yn sydyn a dramatic fod eraill yn cael eu hamlygu dros gyfnod hir a bod angen i ni ddisgwyl weithiau yn amyneddgar amdanynt.

Ond yr hyn sy’n gyffredin rhyngddynt yw bod galwad Duw yn un personol - yn un penodol ac yn un bwriadol.

Nid yr un alwad sydd i bawb ond mi fydd honno wedi ei llunio’n bersonol ac yn unigryw. Tra y bydd hi’n bur aml yn alwad i waith penodol mewn maes penodol, bwriad yr alwad fydd cyflawni ewyllys a bwriadau Duw a datgelu ei gynlluniau anhygoel ef.

Pan mae Iesu yn galw ei ddisgyblion, eu cymell a wna ac nid eu gorfodi – mae’n estyn iddynt wahoddiad: “dilynwch fi - deuwch ar fy ôl i.”

**Neilltuo:** Cyn i’r Arglwydd Iesu ddanfon ei ddisgyblion allan y mae yn awyddus i’w paratoi ar gyfer y dasg a oedd i’w chyflawni ac yn eu neilltuo a’u comisiynu i’r gwaith. Nid yw’n addo y bydd y daith yn rhwydd na maes eu cenhadaeth yn wely rhosod; yr ymadrodd sy’n ymddangos yn yr adran hon yw “dyma fi yn eich anfon fel defaid i blith bleiddiaid.” (adn16) Ond ar waetha pob anhawster fe rydd iddynt y sicrwydd o’i ymgeledd a’i arweiniad. “Gellwch fod yn siŵr y byddaf fi gyda chwi bob amser hyd ddiwedd y byd.”

Yn oedfa’r oruwch ystafell mae Iesu yn eiriol dros y rhai sy’n dal perthynas ag ef ac mae’n gofyn i Dduw ddarparu ar eu cyfer “holl rym ei arfogaeth - er mwyn iddynt fedru sefyll. Ro’dd Iesu’n gwybod yn iawn y byddai ei ddisgyblion yn siŵr o brofi anawsterau, gofidiau ac ofnau - nid eu cymryd hwy allan o’r byd yw’r bwriad - y byd oedd maes eu gweithgarwch a’u hymwneud, maes eu cenhadaeth a’u tystiolaeth i’r enw ac i’r gwirionedd.“Cadw hwy’n ddiogel trwy dy enw.... cysegra hwy yn dy wirionedd” medd Iesu Grist (Ioan pen17)

A dyna beth yw’r eglwys – pobl wedi eu cysegru, a’u neilltuo i fod yn bobl Dduw yn y byd - yn dystion iddo ac yn gehadau drosto ac mae’r addewid hwnnw’n sefyll yr un ymhob cenhedlaeth - i’r neb sy’n fodlon mentro yn ei enw fe rydd iddynt y sicrwydd y bydd ef yno i gynnal breichiau a chyfeirio’n tystiolaeth.

**Danfon:** Y mae Mathew yn cyfeirio at y rhai a alwyd gan yr Arglwydd Iesu yn y cyswllt hwn fel “apostolion.” Pedair gwaith yn unig y mae’r gair apostolion yn ymddangos yn yr Efengylau ac ystyr y gair apostol yw “un a ddanfonir” Y mae’r Arglwydd Iesu yn cymell ei ddisgyblion i fentro allan mewn ffydd i’r genhadaeth. Y mae adnod 7 yn nodi “ac wrth fynd cyhoeddwch y genadwri fod teyrnas nefoedd wedi dod yn agos.” Dyna yw’r newyddion da, y genadwri a roddwyd iddynt i’w rannu.

Y mae’r 10fed bennod o Efengyl Mathew yn datgelu’r newid sy’n digwydd ym mherthynas yr Arglwydd Iesu a’i ddisgyblion. Cyn hyn, yn sedd y gwrando a’r gweld y mae’r disgyblion wrth iddynt fod yn dystion i ddysgeidiaeth a gwyrthiau’r Iesu. Ond dyma fan lansio’r genhadaeth, dyma’r fan y mae ef yn llacio’r tennyn, yn eu gwisgo ag awdurdod a’u danfon hwy allan i’r byd i gyhoeddi’r genadwri ac i gyflawni gwyrthiau yn ei enw. Mae’n rhannu iddynt gyfarwyddiadau penodol - ble i fynd a beth i’w wneud ac i wneud gwahaniaeth.

A dyna yw galwad Iesu ar ein bywydau ni hefyd – ein galw i ymddiried ac i ymateb, ein galw i wneud gwahaniaeth ym mywydau pobl ac i newid y byd.

Mae’r hadau a blannodd Timothy Richard canrif a hanner yn ôl yn Tsiena yn parhau i ddwyn ffrwyth - yn rhan o’r weledigaeth honno sy’n ysgogi cynnwrf mewn enaid ac yn ennyn meddylfryd gwahanol i’r arferol - yn creu hyder ynom ar dro i dorri cwys newydd ac i ymgadw rhag bodloni ar bethau fel ag y maent. O fesur ei gyfraniad a’i ddylanwad yn nhermau'r hyn sy’n digwydd yng ngweriniaeth Tseina heddiw gellid yn wylaidd gyflwyno’r sylw hwn: Y Sul diwethaf roedd yna fwy o Gristnogion yn addoli yn Tseina nag yn holl wledydd Ewrop a gellid dweud yn ddi-flewyn ar dafod - bu’r alwad honno yn hanes Timothy Richard yn fodd iddo wthio yn eu blaen fwriadau Duw ac i ehangu terfynau ei deyrnas Ef.

**Mae Apêl Timothy Richard ar gyfer Plant Syria yn gyfle i chi a fi yn enw Iesu Grist i wneud gwahaniaeth, bydd ein cyfraniadau yn fodd i newid byd a chynnig cyfle.**

*Danfonwch eich rhoddion i Undeb Bedyddwyr Cymru “Apêl Timothy Richard” Y Llwyfan, Heol y Coleg, Caerfyrddin. SA31 3EQ*

**Gweddi glo:**

Agor ein llygaid i’th weled Iesu

A’n clustiau i glywed dy Air

Agor ein meddwl i synhwyro dy bresenoldeb

A’n calon i’th dderbyn a’th garu.

Arglwydd pob bore newydd a phob dydd newydd - Diolchwn i Ti am gael byw'r munudyn hwn, am gael bod yn rhan o broses amser sy’n digwydd nawr. Helpa ni i weld ein bywyd ar gynfas ehangach na’r cylch cyfyng y trown ni ynddo yn arferol - helpa ni i ymestyn allan yn dy enw i gyffwrdd ag eraill, i fod yn ymwybodol o’u sefyllfaoedd a’u hangen, ac i’w cydnabod yn frodyr ac yn chwiorydd i ni. Arglwydd yn ein heiriolaeth cyflwynwn i’th ofal a’th sylw y rhai sydd yn dioddef yn ein byd: Yng nghysgodion rhyfel a gwrthdaro - estyn dy heddwch

Ynghanol anobaith – estyn dy obaith; ynghanol tristwch – dy gysur a’th lawenydd. Lle y mae dial ac atgasedd estyn dy gariad; lle y cyfyd balchder dysg i ni addfwynder. Lle y mae gwacter ystyr a diffyg cred - rho i ni ffydd

Planna ynom yr hyder i wynebu’r her o fwydo’r newynog, a chynnig lloches i’r digartref a gwella’r cleifion.

Rho i ni’r grym a’r gallu i wneud gwahaniaeth yn ein byd

Datguddia i ni dy fwriadau a’th ewyllys ac agor di dy ddrysau cyfle yn ein hanes –ac mewn hyder ffydd i fentro yn enw Crist. Estyn dy faddeuant am bob camwedd a bai o’n heiddo - Amen

**EMYN:**

Fi yw Arglwydd daer a nef,

clywaf lef fy mhobl i.

Pawb sy’n byw mewn pechod du

eu hachub gwnaf.

Creais i bob seren dlos,

gwnaf oleuni yn y nos.

Pwy a’i cluda drosof fi?

Pwy â i mi?

*Dyma fi, Dduw, anfon fi, Dduw;*

*mi a’th glywais; gelwaist arnaf fi.*

*Af ymlaen Dduw, arwain fi, Dduw.*

*Rhof dy neges di i’th bobl di.*

Fi yw Arglwydd glaw a gwynt,

cariais innau boen fy mhlant.

Wylais i â chariad pur.

Cefnu a wnânt.

C’lonnau caled dorraf i

gan eu llenwi â’m cariad i;

hwy gânt glywed gair eu Duw.

Pwy â i mi?

Fi yw Arglwydd heulwen haf,

gwyliaf innau’r tlawd a’r claf.

Hwy gânt brofi gwledd gen i,

eu hachub gwnaf.

Bara’r bywyd roddaf i

nes boddhau pob calon brudd.

Rhoddaf i fy mywyd drud.

Pwy â i mi?

( Cyf. Delyth Wyn a Hywel M Griffiths)

**Gras ein Harglwydd a’n Gwaredwr Iesu Grist a chariad Duw a chymdeithas yr Ysbryd Glan a fyddo gyda ni oll, Amen.**